《题山水》
清代·陈煇

海国霁烟景，长林气鸿濛。遥峰积翠起千丈，九天秀出金芙蓉。

石泉淙淙洒风雨，银河半落横苍穹。恍疑身坐天姥下，万壑五月生寒风。

对此发长啸，逸气凌丹虹。閒移轻棹入空碧，武陵尽处缘源穷。

鸥沙潮落见溪钓，鹤林月上闻烟钟。以兹便欲赋归去，孤琴未许来相从。

始知幸接明盛世，谁能敛迹对尘踪。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。